67 sarnaqäwi: Josafatax Jehová Diosaruw atinisi
¿AKA jaqinakax khitinakäpachasa, ukat kuns lurasipkpacha uk yattati? Nuwasiriw sarasipki, ukat nayraqatankirinakax q’ucht’asipkiwa. Inas akham jiskt’assta: ‘¿Kunatsa q’uchurinakax jan espadanipkisa ni lanzanipkisa?’ sasa. Uka tuqit yatxatañäni.
Josafatax pä tribun apnaqiripawa. Jezabel warmimpi Acab tatampi 10 tribu apnaqapkäna ukhaw Josafatax jakäna. Josafataxa Asa awkipjama suma apnaqirïnwa. Ukhamasti walja maranakaw pä tribux wali sum jakasipxäna.
Jichhax jan walinakaw utji ukatwa jaqinakax wal axsarayasipxäna. Josafatar akham sasaw yatiyapxäna: ‘Moabitanakampi, amonitanakampi, Seír qullunkirinakampiw nuwasir juti’ sasa. Walja israelitanakaw Jehová Diosan yanapt’ap mayiñatak Jerusalenan tantachasipxäna. Diosan utaparuw sarapxäna, ukanwa Josafatax akham mayïna: ‘Jehová Dios tata, kamacht’äsa. Janiw ukhataqi jaqinakarux kamachapkiristi. Yanapt’apxita’ sasa.
Jehová Diosax ist’änwa, ukat mä yupaychiripampiw taqinir akham yatiyäna: ‘Aka nuwasiñax janiw jumanakankkiti jan ukax Diosankiwa. Janiw jumanakax nuwasipkätati. Uñch’ukipxakïtawa kunjamas Jehová Diosax jumanakar qhispiyapxätam uka’ sasa.
Ukhamasti Josafatax qhiparmanthix akham sänwa: ‘¡Jehová Diosar atinisipxañäni!’ sasa. Ukatwa Jehová Diosar q’uchupxañapatakixa soldadonakan nayraqatapar aka sacerdotenakxa uchäna. ¿Nuwasiñatak jak’achasipxän ukhaxa kamachänsa uk yattati? Uñisirinakapax jupanakkamaw nuwarasipxäna, Jehová Diosaw ukhamar purt’asiyäna. ¡Purintapxän ukhaxa, uñisir soldadonakax taqiniw jiwaratäxäna!
Josafatax yatiñanïnwa ukatwa Diosar atinisïnxa, ¿janichä? Josafatjam Diosar atinisiñänixa, yatiñanïtaswa uñacht’ayañäni.
1 Reyes 22: 41-53; 2 Crónicas 20: 1-30.
Jiskt’äwinaka
- ¿Khitis Josafataxa, kunapachas jakäna?
- ¿Israelitanakax kunatsa axsarapxäna, ukat waljanix kamachapxänsa?
- ¿Josafatan mayisitaparux kunjams Diosax ist’äna?
- ¿Janïr uñisirinakapampi israelitanakax nuwantasipkan ukhaxa Jehová Diosax kamachänsa?
- ¿Kunsa Josafatat yatiqsnaxa?
Yaqha jiskt’äwinakampi
- Liyt’añamawa 2 Crónicas 20:1-30.
¿Josafatax jan walt’äwin uñjasisax kamachänsa ukat Diosar yupaychirinakax ukham jan walin uñjasisax kamachapxarakiñapasa? (2 Cró. 20:12; Sal. 25:15; 62:1.)
Jehová Diosax markapar kun yatiyañatakisa maynimpipuniw yatiyirïna, ¿ jichha tiemponxa khitimpis yatiyayistu? (2 Cró. 20:14, 15; Mat. 24:45-47; Juan 15:15.)
Kunapachatï ‘taqi ch’amani Jehová Diosan jach’a urupax’ purinin ukhaxa, ¿kunjamatsa Josafatan urunakapjamarakïnixa? (2 Cró. 20:15, 17; 32:8; Apo. 16:14, 16.)
Levitanakat yatiqasaxa, ¿kunjamsa precursoranakampi misioneronakampix Diosat yatichäwirux yanapt’apxi? (2 Cró. 20:19, 21; Rom. 10:13-15; 2 Tim. 4:2.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn